Gol & Gincu Vol. 2

Plot

Zak (Diana Danielle) dan Yaya (Ummi Nazeera), dua pelajar universiti yang memiliki nama yang sama tetapi personaliti mereka jauh berbeza. Akibat tercetusnya pergaduhan di khalayak ramai yang menjadi tular di media sosial, kedua-dua gadis telah dikenakan tindakan disiplin oleh pihak pengurusan universiti untuk melakukan kerja-kerja amal sebagai teladan kepada pelajar-pelajar lain. Zak dan Yaya telah memilih untuk melakukan kerja amal di rumah remaja bermasalah yang dikendalikan oleh Jijie. Sangkaan mereka meleset setelah menyedari bahawa kerja amal bukanlah mudah. Mampukah mereka ketepikan sikap prejudis mereka dan membantu Jijie dan gadis-gadis remaja tersebut atau adakah kehadiran mereka hanya memburukkan keadaan? Dan apakah punca sebenar pergaduhan mereka?

Penerbitan

Gol & Gincu Vol. 2 diarahkan oleh Umi Salwana Omar di dalam kerjaya sulungnya sebagai pengarah filem. Beliau dipilih berdasarkan kemahiran dan pengalamannya mengarah pelbagai telefilem dan sitkom popular Oh My English! serta pengalamannya sebagai Penolong Pengarah bagi produksi terbitan Redfilms termasuk Songlap (2011), Istanbul Aku Datang (2012), dan Manisnya Cinta Di Cappadoccia (2014). Cerita dan skrip ditulis oleh Rafidah Abdullah dan diberi olahan baru oleh Nadia Khan, seorang novelis yang terkenal dengan novel terlaris beliau iaitu Gantung dan Kelabu. Lina Tan selaku penerbit, mengulas mengenai filem ini:
"Walaupun kami mengambil masa 13 tahun untuk menerbitkan semula filem ini namun inilah masa yang tepat kerana saya benar-benar mahu menghasilkan semula filem tempatan dengan watak utama wanita yang kuat. Kami ingin meraikan kepelbagaian dan elemen memperkasakan wanita cukup menonjol dalam filem ini."
Datin Diana Danielle dan Ummi Nazeera dipilih menjayakan peranan sebagai pelakon utama, Gol & Gincu Vol. 2 juga menampilkan semula dua pelakon asal filem pertama iaitu Sazzy Falak dan Sharifah Amani di samping pelakon baru termasuk Syafiq Kyle dan Aedy Ashraf, Jad Hidhir, Intan Serah, Tiara Anchant, Nik Nasuhah, Annabel Michael, Grace Ng dan Tengku Iezahdiyana Nurhanie Tengku Alaudin. Fazura dilaporkan menarik diri dari membintangi Gol & Gincu Vol. 2 dalam satu temuramah: "Saya tahu ramai tertanya-tanya kenapa saya tidak terlibat dalam Gol & Gincu kali ini. Ini kerana pada saya, watak Putri sudah tamat. Sekarang saya mahu beri peluang kepada pelakon baru yang hebat dan berbakat seperti Diana Danielle dan Ummi Nazeera untuk bawa cerita ini sesuai dengan generasi sekarang,".

Tema

Gol & Gincu Vol. 2 mengangkat tema pemberdayaan wanita sepertimana filem pertama. Menurut Diana Danielle yang memegang watak Zak: "Tema yang diketengahkan sangat relevan dan membantu penonton untuk semakin berhati-hati dengan penggunaan media sosial. Bagaimanapun, naskhah ini masih mengekalkan mengenai sukan futsal, fesyen dan persahabatan seperti filem sebelum ini,".

Keluaran dan sambutan

Gol & Gincu Vol. 2 ditayangkan di pawagam seluruh negara pada 25 Oktober 2018.
Filem ini menerima ulasan positif dari pengkritik filem. Aina Izzah dari Diary Seni menulis "Gol & Gincu masih merupakan langkah yang baik dalam arah yang betul dan pasti penambahbaikan dalam pawagam Malaysia di mana naratif wanita masih kekurangan. Menulis untuk Star2, Kenneth Chaw berkata: "Gol & Gincu Vol. 2 mempunyai kesilapannya. Setelah berkata demikian, melihat industri perfileman tempatan, ia masih jauh ke depan apabila ia menggambarkan watak-watak wanita, persahabatan wanita dan menangani masalah sosial yang keras.". Syahirah Mokhtazar dari New Straits Times melihat antara Gol & Gincu 2 dengan versi asal 2005 jauh berbeza dan menyatakan "...plot itu agak diramalkan dan berkuasa. Walau bagaimanapun, mesejnya adalah mendalam dan bermakna. Ini adalah satu cerita yang bukan sahaja menghangatkan hati tetapi juga memberi perhatian kepada isu-isu yang dihadapi oleh milenium hari ini."
Bissme S. dari The Sun Daily memuji keserasian antara Diana Danielle-Ummi Nazeera dalam filem ini dan menyifatkannya sebagai "hebat dan mengagumkan".

Muzik

Muzik dan runut bunyi untuk Gol & Gincu Vol. 2 dipersembahkan oleh Kaka Azraff bertajuk "Shout It Out", ciptaan Audi Mok. Manakala lagu "Hari-Hariku" dinyanyikan oleh Aizat Amdan dengan ciptaan bersama oleh Aizat dan Mel Ramlan. Untuk lagu ini, Aizat berpadu suara dengan Annabel Michael dan Intan Serah.